Rosa Lund (EL), 2024-12-13:
Tak til Liberal Alliance for at få os alle samlet hernede i salen omkring så vigtigt et emne som, hvordan vi behandler – måske mest af alt – endometriose.
Særlig tak til også de mange kvinder, som skriver og henvender sig, og som gør, hvad de kan for at få opmærksomhed på endometriose og for at få andre oversete, underprioriterede kvindesygdomme sat på dagsordenen.
Hvis ikke det var, fordi vi fik alle de henvendelser, er det ikke sikkert, vi havde haft den her debat.
Enhedslisten er meget optaget af den ulighed, som findes i vores sundhedsvæsen og også egentlig i forskningsverdenen omkring oversete og stigmatiserende sygdomme, der enten kun rammer kvinder, eller sygdomme, der rammer alle køn, men hvor symptomerne eller konsekvenserne er langt værre for kvinder end for andre.
I Enhedslisten er vi derfor glade for at opleve mere fokus på det, men vi mener også, at det for længst har været tid til at sætte handling bag og give opbakning til de mange flotte ord.
Vi ved fra andre handleplaner, som er vedtaget herinde i den her sal med flotte ord og skåltaler, at der ikke rigtig er sket noget, når der ikke har været penge bagved.
Det synes jeg egentlig giver sig selv.
Endometriose er en kronisk sygdom, som rammer op mod hver tiende af alle kvinder og personer med en livmoder.
Det er ikke bare kraftige menstruationssmerter, men det er en smertefuld sygdom, hvor der vokser livmoderslimhinde de forkerte steder, hvilket giver sig til kende på mange forskellige måder hos den enkelte.
Der er altså ikke to endometriosepatienter, der er ens.
Når man er kvinde, som lever med en sygdom, der oftest rammer kvinder, og som historisk har haft en helt utilstrækkelig prioritering både i forhold til forskning, klinisk praksis, viden og alt det der, smerter det mig inderligt, at vi ikke er længere fremme i prioriteringen af kvindesygdomme, end vi er.
Det er positivt, at flere og flere er med til at sætte fokus på det her.
En søgning i Infomedia viser, at den stigning, der er sket i omtalen af endometriose, især er sket de seneste år.
Det er virkelig centralt med øget fokus og opmærksomhed som de allerførste skridt, altså at vi er nok, der kan se, at det ikke kan fortsætte, som det har gjort hidtil.
Senest kunne jeg også i onsdags, ligesom mange andre, læse om en ny politisk alliance mellem regeringspartierne og Radikale Venstre.
Jeg må sige, at jeg er en lille smule overrasket over, at man ikke har rakt ud til flere partier, når nu man siger så tydeligt, at man ønsker sig en bred alliance.
Det undrer mig, når nu ordførererne selv siger i pressen, at de ønsker en bred politisk alliance.
Men der må have ligget en anden strategi bag.
Jeg vil bare sige, at jeg fuldstændig deler analysen af, at der er behov for mere politisk fokus på kvindesygdomme.
Så hvis I havde spurgt, havde vi sagt ja tak til at være med i en sådan alliance.
Jeg vil så også sige, at vi i Enhedslisten gerne vil være endnu mere ambitiøse, end ordførerne i den alliance lægger op til, i hvert fald i dag.
Et videncenter er ikke nok i vores øjne, og slet ikke, når vi ved, at kvinder lever 25 pct. mere af deres liv med dårligt helbred end mænd, eller når vi ved, at der vil gå 130 år, før der kommer ligestilling i verden, hvis udviklingen fortsætter med den hastighed, som vi har lige nu.
Hovedårsagen til det er bl.a. den manglende forståelse af kvindesygdomme, herunder også den manglende forståelse af, at mænd og kvinder reagerer forskelligt på medicin.